ΓΡΑΠΤΗ ΕΡΩΤΗΣΗ E-0834/97 υποβολή: Maartje van Putten (PSE) προς την Επιτροπή (10 Μαρτίου 1997)

Θέμα: Εσωτερική αγορά σοκολάτας

Σύμφωνα με την οδηγία 73/241/ΕΟΚ ((ΕΕ L 228 της 16.8.1973, σελ. 23 )) το απαγορευμένο κακάο βουτύρου στη σοκολάτα πρέπει να αντικαθίσταται εν μέρει από άλλα φυτικά λίπη. Γιά το Ηνωμένο Βασίλειο, την Ιρλανδία και τη Δανία προβλέπεται σχετική εξαίρεση. Τα νέα κράτη μέλη Αυστρία, Σουηδία και Φινλανδία διαθέτουν νομοθεσία που δεν ανταποκρίνεται στην απαγορευτική διάταξη της ισχύουσας οδηγίας.

1. Μπορεί η Επιτροπή να δηλώσει αν έχει συζητηθεί η προαναφερθείσα δέσμευση με τα νέα κράτη μέλη κατά τη διαδικασία προσχώρησης, ποιές σχετικές συμφωνίες έγιναν και πώς αυτές έχουν εκφρασθεί στις συνθήκες ένταξης;

2. Προτίθεται η Επιτροπή να απευθυνθεί στα εν λόγω κράτη μέλη σχετικά με την ασυμβατότητα της νομοθεσίας τους προς την ευρωπαϊκή οδηγία; Εαν ναι, με ποιό τρόπο και πότε; εαν όχι, γιά ποιό λόγο;

Κοινή απάντηση του κ. Bangemann εξ ονόματος της Επιτροπής στις γραπτές ερωτήσεις E-0834/97 και E-0835/97 (30 Απριλίου 1997)

Η οδηγία 73/241/ΕΟΚ σχετικά με τα προϊόντα του κακάο και της σοκολάτας, σύμφωνα με το άρθρο 14 παράγραφος 2 σημείο α), δεν θίγει τις διατάξεις των εθνικών νομοθεσιών «δυνάμει των οποίων επιτρέπεται ή απαγορεύεται επί του παρόντος η προσθήκη στα διάφορα προϊόντα σοκολάτας (.....) φυτικών λιπαρών ουσιών εκτός από το βούτυρο κακάο».

Τίθεται, επομένως, το ζήτημα της ελεύθερης κυκλοφορίας στην υπόλοιπη Κοινότητα προϊόντων κακάο και σοκολάτας που παρασκευάζονται στα εν λόγω κράτη μέλη υπό τις ονομασίες που προβλέπονται από την οδηγία (μεταξύ των οποίων, παραδείγματος χάρη, η ονομασία «σοκολάτα»). Έως σήμερα, το Ευρωπαϊκό Δικαστήριο δεν χρειάσθηκε να αποφανθεί επί του θέματος.

Κατά την Επιτροπή, η απάντηση στο ερώτημα αυτό πρέπει να εμπνέεται από την αρχή της ελεύθερης κυκλοφορίας των εμπορευμάτων, που καθιερώνεται από τα άρθρα 30 και επόμενα της συνθήκης και από τη σχετική νομολογία. Αυτό απορρέει από την υποχρέωση ερμηνείας μιας οδηγίας υπό το φως των κανόνων της συνθήκης (απόφαση της 9ης Ιουνίου 1992, Ets Delhaize Frθres et Cie, υπόθεση C-47/90, Συλ. σ. Ι-3669 7 απόφαση της 11ης Ιουλίου 1996, Bristol-Myers Squibb κ.λ. κ. Paranova, συνεκδικασθείσες υποθέσεις C-427/93 και C-436/93, παράγραφος 27).

Επομένως με την προσθήκη στα προϊόντα κακάο και σοκολάτας φυτικών λιπαρών ουσιών εκτός από το βούτυρο κακάο, εάν τηρείται ορισμένο όριο (περίπου 5% κατά βάρος του τελικού προϊόντος), το προϊόν που παρασκευάζεται με αυτόν τον τρόπο δεν χάνει την ιδιότητά του ως σοκολάτα, υπό τον όρο, βεβαίως, ότι τηρούνται όλες οι παράμετροι που ισχύουν για τη σοκολάτα (ιδίως, η περιεκτικότητά της σε ουσίες που προέρχονται από τους κυάμους κακάο). Συγκεκριμένα, τα λίπη που δεν προέρχονται από κυάμους κακάο δεν πρέπει να υποκαθιστούν το βούτυρο κακάο, αλλά να επιπροστίθενται σε αυτό.

Η Επιτροπή, βασιζόμενη σε πάγια νομολογία του Ευρωπαϊκού Δικαστηρίου, κρίνει ότι η ορθή πληροφόρηση των καταναλωτών είναι δυνατό να εξασφαλισθεί με την έγκριση λιγότερο περιοριστικών μέτρων από την αλλαγή της ονομασίας πώλησης των υπόψη προϊόντων, όπως, παραδείγματος χάρη, με κατάλληλες ενδείξεις στην επισήμανση, ώστε να εφιστάται η προσοχή των καταναλωτών στην παρουσία λιπαρών ουσιών εκτός από το βούτυρο κακάο, εννοείται δε ότι, ενδεχομένως, τα λαμβανόμενα μέτρα πρέπει να τηρούν το ισχύον κοινοτικό δίκαιο, και ιδίως το άρθρο 30 της συνθήκης ΕΚ.

Η συνθήκη προσχώρησης της Αυστρίας, της Φινλανδίας και της Σουηδίας δεν αναφέρει το ζήτημα της χρησιμοποίησης φυτικών λιπαρών ουσιών εκτός από το βούτυρο κακάο στα προϊόντα σοκολάτας.

Κατά τη γνώμη της Επιτροπής, τα προβλήματα που αποτελούν το αντικείμενο των ερωτήσεων του Αξιότιμου Μέλους αναμένεται να τύχουν ικανοποιητικής επίλυσης στο επίπεδο της κοινοτικής νομοθεσίας. Έχει υποβληθεί επομένως, πρόταση στο Κοινοβούλιο και στο Συμβούλιο ((Έγγρ. COM(95) 722. )), η οποία επί του παρόντος εξετάζεται στο πλαίσιο του Κοινοβουλίου.